CELEX: 32020D0513
Language: bg
Date: 2020-04-07 00:00:00
Title: Решение (ОВППС) 2020/513 на Съвета от 7 април 2020 година за изменение на Решение (ОВППС) 2017/1869 относно консултативна мисия на Европейския съюз за подкрепа на реформата в сектора за сигурност в Ирак (EUAM Iraq)

8.4.2020   
               
               
                  BG
               
               
                  Официален вестник на Европейския съюз
               
               
                  L 113/38
               
            
         РЕШЕНИЕ (ОВППС) 2020/513 НА СЪВЕТА
         от 7 април 2020 година
         за изменение на Решение (ОВППС) 2017/1869 относно консултативна мисия на Европейския съюз за подкрепа на реформата в сектора за сигурност в Ирак (EUAM Iraq)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 42, параграф 4 и член 43, параграф 2 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 16 октомври 2017 г. Съветът прие Решение (ОВППС) 2017/1869 (1) за създаване на консултативна мисия на Европейския съюз за подкрепа на реформата в сектора за сигурност в Ирак (EUAM Iraq).
                  
               
                     (2)
                  
                  
                     На 15 октомври 2018 г. Съветът прие Решение (ОВППС) 2018/1545 (2), с което измени мандата на EUAM Iraq и го удължи до 17 април 2020 г.
                  
               
                     (3)
                  
                  
                     След стратегическия преглед на EUAM Iraq Комитетът по политика и сигурност (КПС) препоръча мандатът на EUAM Iraq да бъде изменен и удължен до 30 април 2022 г.
                  
               
                     (4)
                  
                  
                     Поради това Решение (ОВППС) 2017/1869 следва да бъде съответно изменено.
                  
               
                     (5)
                  
                  
                     EUAM Iraq следва да има проектна група за набелязване и изпълнение на проекти. При необходимост EUAM Iraq следва да координира проектите, изпълнявани от държави членки и трети държави и за които те носят отговорност, в области, свързани с мандата на мисията, и в подкрепа на нейните цели, да улеснява изпълнението на тези проекти и да предоставя съвети по тях.
                  
               
                     (6)
                  
                  
                     EUAM Iraq ще се провежда в обстановка, която може да се влоши и да попречи на постигането на целите на външната дейност на Съюза, предвидени в член 21 от Договора,
                  
               ПРИЕ НАСТОЯЩОТО РЕШЕНИЕ:
         
            Член 1
            Решение (ОВППС) 2017/1869 се изменя, както следва:
            
                        1)
                     
                     
                        Членове 2 и 3 се заменят със следното:
                        
                           „Член 2
                           Цели
                           Стратегическите цели на EUAM Iraq са:
                           
                                       1)
                                    
                                    
                                       да предоставя консултации и експертен опит на иракските власти на стратегическо ниво за установяване и определяне на изискванията за последователното прилагане на гражданските аспекти на реформата в сектора за сигурност в рамките на иракската стратегия за национална сигурност и на свързаните с нея планове;
                                    
                                 
                                       2)
                                    
                                    
                                       да анализира, оценява и набелязва възможностите на национално, регионално и местно ниво за по-нататъшен ангажимент на Съюза в подкрепа на потребностите на реформата в сектора на гражданската сигурност;
                                    
                                 
                                       3)
                                    
                                    
                                       да предоставя информация и улеснява планирането и изпълнението от страна на Съюза и държавите членки; както и
                                    
                                 
                                       4)
                                    
                                    
                                       да подпомага делегацията на Съюза при координирането на подкрепата от Съюза и държавите членки в областта на реформата в сектора на гражданската сигурност, като осигурява съгласуваност на действията на Съюза.
                                    
                                 
                        
                           Член 3
                           Задачи
                           За постигане на целите, посочени в член 2, EUAM Iraq изпълнява необходимите задачи в съответствие с документите си за планиране.“;
                        
                     
                  
                        2)
                     
                     
                        В член 14 параграф 1 се заменя със следното:
                        
                           „1.   Референтната сума, предназначена за покриване на свързаните с EUAM Iraq разходи за периода от 16 октомври 2017 г. до 17 октомври 2018 г., е в размер на 17 300 000 EUR.
                           Референтната сума, предназначена за покриване на свързаните с EUAM Iraq разходи за периода от 18 октомври 2018 г. до 17 април 2020 г., е в размер на 64 800 000 EUR.
                           Референтната сума, предназначена за покриване на свързаните с EUAM Iraq разходи за периода от 18 април 2020 г. до 30 април 2022 г., е в размер на 79 500 000 EUR.
                           Решението за размера на референтната сума за следващите периоди се взема от Съвета.“
                        
                     
                  
                        3)
                     
                     
                        Вмъква се следният член:
                        
                           „Член 14 a
                           Проектна група
                           
                              1.   EUAM Iraq има проектна група за набелязване и изпълнение на проекти. При необходимост EUAM Iraq координира проектите, изпълнявани от държави членки и трети държави и за които те носят отговорност, в области, свързани с мандата на мисията, и в подкрепа на нейните цели, улеснява изпълнението на тези проекти и предоставя съвети по тях.
                           
                           
                              2.   На EUAM Iraq се предоставя правомощието да използва финансов принос на държавите членки или на трети държави за изпълнение на набелязани проекти, които допълват по последователен начин останалите действия на EUAM Iraq, ако проектът е:
                              
                                          а)
                                       
                                       
                                          предвиден във финансовия разчет относно настоящото решение; или
                                       
                                    
                                          б)
                                       
                                       
                                          включен по време на мандата на EUAM Iraq чрез изменение на финансовия разчет по искане на ръководителя на мисията.
                                       
                                    EUAM Iraq сключва договореност с тези държави, с която се уреждат по-конкретно специалните процедури за разглеждане на жалби от трети лица относно вреди, причинени в резултат на действие или бездействие от страна на EUAM Iraq при използването на финансовите средства, предоставени от тези държави. При никакви обстоятелства участващите държави не могат да търсят отговорност от Съюза или от върховния представител за действие или бездействие от страна на EUAM Iraq при използването на финансовите средства, предоставени от тези държави.
                           
                           
                              3.   Финансовият принос на трети държави за проектната група трябва да бъде приет от КПС.“
                           
                        
                     
                  
                        4)
                     
                     
                        В член 17 второто изречение се заменя със следното:
                        „Прилага се до 30 април 2022 г.“.
                     
                  
         
            Член 2
            Настоящото решение влиза в сила в деня на приемането му.
         
         
            Съставено в Брюксел на 7 април 2020 година.
            
               
                  За Съвета
               
               
                  Председател
               
               G. GRLIĆ RADMAN
            
         
         
            (1)  Решение (ОВППС) 2017/1869 на Съвета от 16 октомври 2017 г. относно консултативна мисия на Европейския съюз за подкрепа на реформата в сектора за сигурност в Ирак (EUAM Iraq) (ОВ L 266, 17.10.2017 г., стр. 12).
         
            (2)  Решение (ОВППС) 2018/1545 на Съвета от 15 октомври 2018 г. за изменение на Решение (ОВППС) 2017/1869 относно консултативна мисия на Европейския съюз за подкрепа на реформата в сектора за сигурност в Ирак (EUAM Iraq) (ОВ L 259, 16.10.2018 г., стр. 31).